Eltévedt utas miatt szívtak az ANA járatán
A Tokióba tartó repülőgép már csaknem félúton járt, amikor visszafordult Los Angelesbe.
Az All-Nippon Airways (ANA) légitársaság Los Angeles ésTokió közötti járata 150 utassal a fedélzetén fordult vissza a kaliforniai nagyváros nemzetközi repülőterére. Az ok nem fenyegetettség vagy biztonsági probléma volt, hanem az, hogy négyórányi repülés után kiderült, az egyik utas eltévesztette a járatot, és minden ellenőrzés ellenére is rossz gépre szállt fel.

Sem a légitársaság, sem az amerikai közlekedésbiztonsági hatóság és Los Angeles légikikötője nem adott magyarázatot arra, hogy a többszöri ellenőrzés ellenére hogyan történhetett meg a tévedés. Nem hozták nyilvánosságra az utas nevét sem.

A repülőgépen utazott férjével Chrissy Teigen amerikai modell is, aki közösségi oldalán élőben közvetítette több mint kilencmillió követőjének az eseményeket. "Először fordult velem elő, hogy egy tizenegy órás repülőút negyedik órájában vissza kell fordulnunk, mert az egyik utasnak nem ezen a gépen kellene lennie" – írta a híresség. Majd hozzátette: az utasok mindegyike azt kérdezgeti, hogy miért is kell visszafordulni, miért nem viszik Tokióba a járatot eltévesztő utast, aki majd onnan valahogyan visszatérhet Los Angelesbe.

A Los Angeles-i rendőrség szóvivője az egyik helyi televízió riporterének azt mondta: vizsgálják az esetet.

A félreértés annál is inkább rejtélyes, mert az utasnak – akiről nem tudni azt sem, hogy férfi vagy nő – a United Airlines amerikai légitársaság járatára szólt a jegye.
John Legend biztonsági ellenőrzés Chrissy Teigen repülőgép repülőjárat Tokió Los Angeles